अप्रैल महीना'क माने गर्मी छुट्टी सेहो होएत छै. 30 मार्च केँ ओहु मे कर्नाटक'क सबसँ पैघ त्योहार ऊगादी छल आ आफिस में अनिवार्य छुट्टी. कुन्नूर'क अधिकांशतः नीक होटल में 30 मार्च धरि जाढ़'क डिसकाउंट उपलब्ध छल. एकर माने ई जे 30 मार्च सँ यदि बुकिँग शुरु हुअए त' जाढ'क डिसकाउंट ओहि पर लागू भ' सकैछ. पूर्व अनुभव, होटल'क लोकेशन, होटल में सुविधा'क साधन आ ब्रैण्ड वैल्यूक हिसाब सँ हम ताज होटल में तीन दिन'क लेल रुम बुक क' नेने छलहुँ.
 कुन्नूर तमिलनाडु राज्य'क एकटा प्रमुख हिल-स्टेशन अछि जे अपेक्षाकृत बेसी लोकप्रिय ऊटी सँ मात्र 25 किलोमीटर'क दूरी पर अवस्थित अछि. कुन्नूर जेबाक लेल कोयम्बटूर सबसँ निकटतम जँक्शन अछि आ कुन्नूर ओतय सँ 110 किलोमीटर'क दूरी पर अछि. ट्रेन सँ यात्रा केला सँ जखन 110 किलोमीटर'क यात्रा सड़क द्वारा करैए पड़त ओहो लोकल गाड़ी सँ, त' कोन फायदा. कोनो तरहेँ ओ कोनो आरामदायक यात्रा नइँ भ' सकैछ. यैह कारण सँ ट्रेन'क विचार छोड़ि देलहुँ. गूगल मैप सँ देखलहुँ जे मैसूर बाटेँ कुन्नूर'क दूरी मात्र 350 किलोमीटर अछि जाहि में 160 किलोमीटर'क पर्वत शृँखला, बांदीपूर फारेस्ट रिजर्व, मदुमलई जँगल, आ हेयर-पिन रोड सँ भरल अछि. एहेन प्राकृतिक मनोरमता'क बीच गाड़ी ड्राइव केनाय कतेक रोमाँचक होएत, यैह सोचि केँ निर्णय लेलहुँ जे हम ई यात्रा अपने ड्राइव क' केँ करब. हमर पत्नी मैसूर रोड पर होएत प्रतिदिन'क एक्सीडेंट सँ चिंतित छलीह. मुदा हमर ई आश्वासन पर कि हम 80 सँ बेसी स्पीड नइँ राखब आ मैसूर में रुकैत जाएब हमर ओ मानि गेलीह.
 यात्रा'क भोर मे हमर पत्नि चिकेन बिरियानी बना केँ राखि नेने छलीह. अपन वौक्स-वैगेन वेन्टो केँ साफ सुथरा क' केँ तैयार केलहुँ आ डीजल'क टँकी फुल केलहुँ. ओहि दिन हमर बेटा अयाची'क परीक्षा'क अंतिम दिन छलनि. पहिने सँ योजना छल जे हुनकर परीक्षा'क उपरांत हुनका स्कूले सँ 11 बजे पिकअप क' लेबनि. साढे एगारह बजे दिन में हमर गाड़ी "नाइस रोड" पर दौड़ि रहल छल. दुनू दिस सँ काटल पहाड़ी'क बीच सँ छओ लेन वाला नाइस रोड पर टोल'क कारणेँ अपेक्षाकृत गाड़ी कम चलैत छैक. गाड़ी बढैत गेल आ बिना कतहुँ रुकने हम सब पहिने सँ बुक काएल गेल फेयरमाउंट सर्विस अपार्ट्मेंट, मैसूर में दू बजे धरि पहुँचि गेलहुँ. राति वैह होटल में बीतेलहुँ आ प्रात भेने भिनसरबे उठि केँ गाड़ी पुनः हाँके लागलहुँ. पूरे कर्नाटक में अगिला तीन दिन छुट्टी छल आ स्कूल में गर्मी छुट्टी शुरु भ' गेल छल. तेँ ऊटी आ कुन्नूर में जाए वला लोक'क सँख्याँ बेसी छल. आ यैह कारण सँ स्टेट हाइवे पर ओहि दिन अपेक्षाकृत बेसी भीड छल.
 एक घँटा ड्राइव केला'क बाद हम सब बाँदीपूर फारेस्ट रिजर्व में पहुँचि गेल छलहुँ. हमरा याद अछि एहि सँ पहिने हम सब अपन "हनीमून ट्रिप" पर बाँदीपूर बाटेँ गेल छलहुँ आ ओहि ट्रिप मे सबसँ मजेदार गप्प ई भेल छलए जे जाहिया हम सब बाँदीपूर पहुँचल छलहुँ ओहि दिन चँदन लकड़ी'क तस्कर वीरप्पन मारल गेल छलए. हमरा इहो याद छलए जे दोस्त सब मजाक केने छलए जे हम किछु साल पहिने विवाह क' केँ हनीमून पर किएक नइँ गेलहुँ, कर्नाटक आ तमिलनाडु सरकार केँ वीरप्पन'क उपर में एत्तेक खर्चा नइँ करए पड़ितनि.
 यैह सब सोचैत आ अपन पत्नी केँ ओ प्रत्येक गप्प'क गवाही राखैत हम गाड़ी हाँकि रहल छलहुँ. बाँदीपूर में आँशिक रुपेँ पतझड पसरल छल. कएक बेर भेल छलए जे जँगली हाथी, हरिण, इत्यादि जानवर सड़क'क लगे में चरैत भेट जाएत छलए. हमरा लोकनि केँ निर्देष भेटल छलए जे जँगली सड़क पर कतओ रुकबाक लेल नइँ. हम सब सरपट भागैत गेलहुँ. पाछु सघन जँगल छुटैत गेल. कनिए काल में हम सब मदुमलए जँगल पहुँचि गेलहुँ. मदुमलए में कतओ पतझड'क निसानी नइँ छलए.
 ओकर बाद हम सब ओहि सड़क'क एहेन ठाम पहुँचलहुँ जतय दूर धरि पसरल घास'क मैदान छल. शीतल हवा बहि रहल छल. कनिए दूर पर बानर सब कुद फान करैत छल. हम गाड़ी रोकि देलहुँ. अयाची केँ भूख लागल छलनि. आनल गेल बिरियानी काल्हि सँ फ्रीजे में छल तेँ खराप हेबाक कोनो प्रश्ने नइँ छल. पत्नी जी खेबाक लेल मना क' देने छलीह. गाडी सँ उतरि केँ हम दुनू बाप बेटा खेनाय शुरु क' देलहुँ. चारु दिस चीड़'क विशाल जँगल छल, पैघ पैघ जँगली भयावह गाछ-वृक्ष, लोक'क कतओ अता-पता नइँ. सड़क'क कात में ठाढ़ काएल गेल गाडी आ हमर दुनू बाप-बेटा'क बिरियानी'क सँग उचित बर्ताव, सब माहौल केँ आनंदमय बना रहल छल.
 कनिए काल में एकटा दोसर गाडी हमरा लोकनि सँ एकसय डेग आगू रुकल. तीनटा लोक आर्मी'क फील्ड ड्रेस (Camouflage) में हमरा लोकनिक दिस आगू बढि रहल छल. कनिए काल लेल हमरा भेल कहीँ वीरप्पन'क सेना एखनहुँ धरि सक्रिय त' नइ अछि. फेर भेल जे एकटा नौकरीहारा सँ वीरप्पन केँ की फायदा. ओहि में सँ एकटा मुछदण्ड हमर गाडी लग आबि हमर गाडी'क चाभी छीनि लेलक. तीनो जवान एक्के दम्मे तमिल में बडबडाए लागल. अयाची डर'क मारे गाडी'क अंदर घुसि गेलाह. हमर हाथ एखनहुँ धरि एँठाएले छल. तीनो जवान तमिल भाषा में हमरा उपर तर्क पर तर्क द' रहल छलए. हमरा एतबी बुझि में आएल जे जँगल में गाडी रोकनाय कानून'क खिलाफ अछि आ ओकरा लेल हमरा दण्ड भेटत.
 हमरा किछु बुझि में नइँ आएल की काएल जाए. अटैक इज द' बेस्ट डिफेंस. हम कहललिअनि, "शो मी योर आई. डी कार्ड". उम्हर सँ जवाब आएल, "फोरेस्ट गार्ड". हमरा लोकनिक ड्रेस देखू हमर काज अछि जँगल'क निरीक्षण. हम जानि बुझि केँ अनठेबाक प्रयास करए लागलहुँ. वीरप्पन'क खिस्सा दिमाग में चलिते छलए. हम अनचिन्हार बनि कहलिअनि, "आर यू गाइज फ्रोम वीरप्पन'स गैंग". हमर गप्प सुनि चाभी छीननिहार आओर भड़कि गेल. ओ हमर ड्राइविँग लाइसेंस आ गाडी'क आर. सी. बुक माँगए लागल. हमर पत्नि खिड़की सँ मुँह निकालि केँ सौरी सौरी कहए लागलीह. हम यथावद आइ. डी कार्ड'क डिमांड करैत रहलहुँ. पत्नी जी'क मुँह सँ सौरी सुनि गार्ड केँ मौका भेटल ओ आओर उग्र होएबाक प्रयत्न करए लागल. हम तर्क सँ हुनका लोकनि केँ मनेबाक प्रयास करए लागलहुँ. ओ लोक कहैत छलाह जे हम बीच जँगल में गाडी किएक रोकलहुँ. हम तर्क दैत छलिअनि जे हमर बच्चा केँ भूख लागल छल तेँ खुएबाक लेल गाडी रोकलहुँ.
 इ सब देखि हमर बेटा अयाची कानए लागलाह. हमरा तामस उठि गेल. हम चाभी छीनबाक प्रयत्न करए लागलहुँ. सँगहि अग्रेजीमे हुनका लोकनि केँ धमकी देबए लागलहुँ. अयाची केँ कानैत देखि आ हमर उग्र व्यवहार सँ एकटा दोसर जवान पहिल जवान सँ चाभी ल' हमरा द' देलाह. हम गाडी में बैसि स्टार्ट केलहुँ, चाभी देबए वला गार्ड हमरा टूटल फुटल अँग्रेजी में कहए लागल," डोंट नौ... देअर आर हंड्रेड फिफ्टी टाइगर इन दिस फोरेस्ट, दे विल ईट यू". आँइए एहि जँगल में 150 टा बाघ अछि. हमरा अपन गलती'क अनुभूति भेल. तीनो जवान केँ हमहुँ सौरी कहलहुँ. आ गाडी स्टार्ट क' सरपट भागए लागलहुँ. एहि बेर निर्णय केलहुँ जे कुन्नूर सँ पहिने कतओ नइँ रुकब.
 गाडी बीहड़ जँगल सँ निकलि पहाड'क घुमावदार रास्ता पर चलए लागल. किछु एहेन सेक्शन छल जतय प्रत्येक मोड़ हेयर पिन मोड छल. तेजो स्पीड पर गाडी'क ग्रिप आ मैंनुएवर'क क्वालिटी देखि हमरा जर्मन गाडी पर आओर बेसी भरोस होमए लागल. अयाची केँ घुर्मी लागए लागलनि. हम एसी बंद क' खिड़की खोलि देलिअनि. आ लगभग दू सय किलोमीटर' दूरी पाँच घँटा में तय केलहुँ. लगभग दू बजए ताकैत हेरैत अपन होटल में पहुँचि गेलहुँ.
 हमर होटल कुन्नूर शहर सँ दूर बेडफोर्ड इलाका में छल. याद आएल जे यैह नामसँ इँगलैँड में एकटा शहर गेल छलहुँ जे मैनचेस्टर आ लीड्स शहर'क बीच में अवस्थित अछि. होटल पहुचे सँ पहिने बहुत आशँका छल जे समय पर पहुँचि सकब आकि नइँ. ओहेन जगह पर खाना पीना'क दोसर साधन सेहो नइँ भेट सकैत छल. तेँ इच्छा छल जे समय पर पहुँचि जाए. हमर गाडी'क नेविगेशन सिस्टम काज नइँ करैत छल. मुदा "बस स्टेशन" पर एक लोकनि केँ पुछलहुँ त' ठीक ठीक रास्ता बता देलनि.
 सडक'क कात में एतेक पैघ होटल'क मात्र एकटा छोटका सनक साइन-बोर्ड लागल छल. ओहि साइन बोर्ड'क बगले दकेँ छोट सन गली उपर चढैत छल. "अयाची" बोर्ड पढि हमरा सावधान केलनि. हम ओहि छोट सन गली में गाडी मोडि देलहुँ. कनिएँ दूरी पर सेक्यूरिटी गार्ड आ बाँकी होटल'क स्टाफ देखि विश्वाश भेल जे यैह ताज होटल थीक. हमरा लोकनिक लेल फुल'क माला ल' केँ होटल'क स्टाफ ठाढ़ छलीह. अबिते देरी माला आ चानन सँ स्वागत'क बाद हमरा लोकनि केँ कुन्नूर'क प्रसिद्ध स्वागत पेय पीबाक लेल भेटल. किछु लागैत छल जे मरीच, तुलसी आ मधु सँ कोनो ड्रिंक्स बनाओल गेल छल.
 होटल'क स्टाफ हमरा लोकनि केँ अपन रुम ल' गेल. बुझना गेल जे ब्रिटिश समय में ई कोनो महाराजा'क दरबारी लोकनिक रमण स्थल होएत छल. कालक्रम में टाटाग्रुप एकरा कीनि केँ होटल बना देलक. हमरा लोकनिक रुम'क में एकटा लिविँग प्लेस आ एकटा बेडरुम छल. दुनू जगह पर फायर प्लेस (घूर तापबाक जगह आ व्यवस्था) छल. फ्रेश भ' केँ हमरा लोकनि खेबाक लेल गेलहुँ. खाना अपेक्षाकृत नीक छल मुदा घर'क खाना सँ कोनो तुलना नइँ. भोरेँ सँ पहाड़'क घुमावदार सड़क पर गाडी चलबैत चलबैत हम थाकि गेल छलहुँ. तुरँते नीँद आबि गेल.
 हम घोर नीँद में सुतल छलहुँ कि फोन'क घँटी चिचियाए उठल. रिसेप्शनिस्ट'क फोन छल. 'सर देयर इज अ बोन फायर इन फ्रोंट आफ योर रुम. वुड यू लाइक टू ज्वाइन. " नेकी आ पुछि पुछि. यैह लेल त' आएल छलहुँ. 24-25 साल पहिने जखन गाम में रहैत छलहुँ तखन घूर तापबाक लेल भेटैत छलए. अंग्रेजी में भद्रपुरुष ओकरा बोनफायर कहैत छैक. सपरिवार बोन फायर लग गेलहुँ आ एकटा बेँच पर बैसि गेलहुँ. हिंदी गाना'क धुन चलि रहल छल. लगभग 30-35 गोटे बोनफायर'क चारू दिस गोलिया केँ अपन अपन कुर्सी बैसल छल. ओहि में सँ 20-25 टा अँग्रेज़ लोकनि छल. सब किओ दारु मँगा मँगा केँ पीबि रहल छल. हमर प्रवृति त' चिकेन'क बाउंड्री में रहि गेल अछि. आधे घँटा में हम सब बोर होब' लागलहुँ. अपन पत्नि केँ कहलिअनि चलु खाना खा लेल जाए. पत्नीजी सेहो बोर भ' रहल छलीह. सस्ते में सहमति द' देलनि. नओ बजे धरि खाना खा केँ सुति रहलहुँ.
 भोर भेने जँ सुति केँ उठलहुँ त' देखलहुँ जे सूरज भगवान एखने ऊगल छलाह. आकाश'क एकटा भाग एखन धरि ललछौँह छल. हमर रुम'क आगू में एककट्ठा'क दुइब'क मैदान छल. ओकर बीच में टेबल आ चारि टा बेँत'क कुर्सी लागल छल. हम टहलए लागलहुँ. प्रदुषण रहित हवा सँ मोन तरोताजा भ' रहल छल. फेर हम चप्पल उतारि केँ ओस सँ भीजल दुइब पर चलए लागलहुँ. किछुए मिनट में मोन उर्जा सँ भरि गेल. पत्नि आ बेटा केँ चीकरि केँ बजा लेलिअनि.
 घास'क मैदान पर बगडा अपन परिवार'क सँग उधम मचाबैत छल. दूर गाछ पर नँगरकोँच कुद-फान करैत छल. होटल'क स्टाफ गुलेती ल' केँ बानर सबकेँ खिहारैत छल. दूर पहाड़'क कोनो आन शिखर पर कुहेस'क बीच सँ चमकि रहल छल. हमर बेटा सीम्मर'क उडैत रुइय्या सँ खेल रहल छल. आ पत्नी महोदया हमरा लोकनिक फोटो खीचि रहल छलीह. ठीके बँगलोर'क आपाधापी में लोक मनवीय भावना केँ बिसरि जाएत छैक. ओ बगडा, ओ नँगरकोँच ओ गुलेती'क खेल कहिया देखबाक लेल भेटत. जीवन'क मोल प्रकृति ल'ग जा केँ भेट सकैत छैक. ओहि में सँ किछु मोल हमरो भेट रहल छल. यात्रा सफल बुझना जा रहल छल.
 कनिएँ काल में हमर बेटा हमरा सँ फुटबाल खेलबाक आग्रह केलनि. हम मना नइँ क' सकलहुँ. गप्प फुटबाले त'क नइँ रुकल. ओकर बाद क्रिकेट आ फेर टेनिस. देह बथए लागल तखने जान केँ फुर्सत भेटल. पुनः नास्ता केलहुँ आ गाडी ल' केँ पहाड'क सुंदरता निहारै'क लेल विदा भेलहुँ. दिनभरि घुमैत रहलहुँ आ ओकर बाद खाना खा केँ आराम करए लेल चलि गेलहुँ.
 साँझ में पहिने सँ निआरि के राखने रही जे अपन रुम में फायर प्लेस जे अछि ओहि में आगि जरा केँ घर गर्म करब. सर्दी में सीड़क ओढ़ि केँ सुतबाक आनंद अलगे होएत छैक. मुदा आगि सँ घर गर्म करब केवल टी. वी. ए टा पर देखलहुँ. बहुत मोन छलए जे एक बेर फायर प्लेस सँ घर गर्म करी. होटल'क स्टाफ मददि केलनि. बुझना गेल जे कोना एक्को रत्ती धुआँ घर में नइँ पसरैत अछि. अँग्रेज'क डिजायन स्किल पर फेर सँ विश्वाश भेल.
 एहि तरहेँ तीन दिन बीति गेल. पहाड़'क घुमावदार रास्ता, चीड़'क जँगल, मनोरम हवा, प्रदुषण रहित वातावरण, बगडा'क परिवार, नँगरकोँच'क गतिविधि, गुलेती, जँगल में गार्ड सँ झगडा, आ थाकल मोन केँ आराम, हमर यात्रा'क यैह शाराँश अछि. फेर मैसूर बाटेँ वापस भ' गेलहुँ. बेटा केँ एहि बेर जँगली हाथी'क झुण्ड, बानर हरिण'क दोस्ती देखबाक लेल भेटलनि. तीन तारीख केँ बँगलोर आबि वापस आबि गेलहुँ. 